Der mangler ikke ideer i Elon Musks hoved. Manden bag både elbilen Tesla, fremtids-transportmidlet Hyperloop og rum-programmet Falcon tænker ofte længere frem end mange andre ligesindede. Hans seneste vilde projekt ligger i samme spor som hans tidligere ideer og projekter.

Elon Musks firma, SpaceX, har nu officielt bedt den amerikanske telestyrelse, FCC, om godkendelse til at teste et "rum-netværk" - et hav af satellitter, der skal sendes op og skabe et verdensomspændende netværk af internet.

Det vil sige, at i stedet for at benytte sig af teleoperatørernes net eller ledninger i jorden, som vi gør i dag, vil man kunne hoppe på nettet via en internetforbindelse sendt oppe fra atmosfæren.

Dyrt, men hurtigt net

Elon Musks plan er at bruge Falcon 9-raketter til at skyde et større antal satellitter ud i det såkaldte lave kredsløb om jorden. Der skal mere præcist hele 4.000 satellitter op i atmosfæren, der kan virke som et uanseligt højt antal i betragtning af, hvor dyrt det kan blive.

Men hvis det lykkedes at sende internetforbindelse ned til jorden fra de lavthængende satellitter, vil man kunne opleve et langt hurtigere internet - også steder i verden der i dag slet ikke har noget netværk.

Netop den del af projektet har kræfter som Facebook og Google allerede arbejdet længe med. Facebook vil sende små droner på vingerne, og Google tester allerede balloner, som hver især vil sende internet ned på jordoverfladen.

Men et nyt tiltag med et helt net fra skyen lyder bestemt interessant. Vi mangler bare et mundret navn til projektet. Hvad med Skynet - det klinger så godt.